सिद्धू पर मनीष तिवारी का हमला, "हम आह भी भरते हैं तो हो जाते हैं बदनाम, वो क़त्ल भी करते हैं तो चर्चा नहीं होती"
पंजाब कांग्रेस में लगातार कलह बढ़ती ही जा रही है। अमरिंदर सिंह और नवजोत सिंह सिद्धू के बीच जारी सियासी खींचतान में अब कांग्रेस प्रवक्ता तथा पंजाब की आनंदपुर साहिब लोकसभा सीट से सांसद मनीष तिवारी भी कूद गए हैं।
नई दिल्ली/चंडीगढ़: पंजाब कांग्रेस में लगातार कलह बढ़ती ही जा रही है। अमरिंदर सिंह और नवजोत सिंह सिद्धू के बीच जारी सियासी खींचतान में अब कांग्रेस प्रवक्ता तथा पंजाब की आनंदपुर साहिब लोकसभा सीट से सांसद मनीष तिवारी भी कूद गए हैं। मनीष तिवारी ने नवजोत सिंह सिद्धू के कांग्रेस आलाकमान को धमकाने वाले उस बयान पर तंज कसा, जिसमें उन्होंने ईंट से ईंट बजाने की बात कही थी।मनीष तिवारी ने अपने आधिकारिक ट्विटर अकाउंट से नवजोत सिंह सिद्धू का वह वीडियो ट्वीट किया, जिसमें वह कह रहे हैं कि अगर कांग्रेस हाईकमान ने उन्हें फैसले लेने की आजादी नहीं दी तो वह ईंट से ईंट बजा देंगे। वीडियो के साथ कैप्शन में तिवाारी ने लिखा, "हम आह भी भरते हैं तो हो जाते हैं बदनाम, वो क़त्ल भी करते हैं तो चर्चा नहीं होती।"मनीष तिवारी के इस ट्वीट के सियासी मायने निकाले जा रहे हैं। उनके इस तंज से लग रहा है कि जैसे वह सिद्धू के खिलाफ कार्रवाई चाहते हैं। लेकिन, अभी तक कांग्रेस आलाकमान की ओर से कोई एक्शन नहीं लिए जाने की वजह से वह नाराज हैं। हालांकि, आपको बता दें कि सिद्धू के 'ईंट से ईंट बजा दूंगा' वाले बयान पर पंजाब कांग्रेस प्रभारी के हरीश रावत ने कहा था कि इसे बगावत कहना गलत होगा, क्योंकि सबके बोलने का अंदाज अलग होता है।गौरतलब है कि सिद्धू ने अमतृसर में एक बैठक के दौरान कहा था कि पार्टी हाईकमान को उन्हें फैसले लेने की आजादी देनी चाहिए और वह सुनिश्चित करेंगे कि पार्टी अगले 20 साल तक पंजाब में सत्ता में रहे। सिद्धू ने कहा, ''पार्टी हाईकमान को मुझे फैसले लेने की आजादी देनी चाहिए, नहीं तो ईंट से ईंट बजा दूंगा।''